Yakkasaroy tuman soliq inspeksiyasiga ayol kishi rahbar bo‘ldi

Davlat soliq qo‘mitasi buyrug‘iga binoan Islamova Nargis Zaribjanovna Toshkent shahar Yakkasaroy tumani davlat soliq inspeksiyasi boshlig‘i lavozimiga tayinlandi. Bu haqda Soliq qo‘mitasi matbuot xizmati xabar bergan.

Nargis Islamova yangi lavozimga tayinlangunga qadar Toshkent shahar davlat soliq boshqarmasi Soliq tekshiruvlari va mavzuli ekspress-o‘rganishlar bo‘limi boshlig‘i lavozimida ishlab kelgan.
N.Islamova 1970-yilda Toshkent shahrida tug‘ilgan. N. Islamova Toshkent irrigatsiya va qishloq xo‘jaligini mexanizatsiyalashtirish muhandislari institutini Muhandis-iqtisodchi mutaxassisligi bo‘yicha tamomlagan. U 1993-yildan buyon davlat soliq organlari tizimida mas’uliyatli lavozimlarda faoliyat yuritmoqda.
Shuningdek, u Soliq xizmatining III darajali maslahatchisi maxsus unvoniga ham ega.

18-fevralda xalq deputatlari Boyovut tumani Kengashining navbatdan tashqari sessiyasida Dilfuza Uralova tuman hokimi lavozimiga tasdiqlangan, 29-fevral kuni Nargiza Ne’matova Olot tumaniga hokim bo‘lgan, 4-mart kuni Sadbarxon Mamitova Andijonning Bo‘ston tumaniga hokim etib tasdiqlandi, shu kuni Maqsuda Mustafoyeva Qashqadaryo viloyatining Qarshi tumaniga, Zulayho Mahkamova esa Namangan viloyatining To‘raqo‘rg‘on tumaniga hokim bo‘lgan.
Shuningdek, bloger Shahnoza Soatovaning Adliya vazirligida ma’naviy-ma’rifiy ishlar samaradorligini oshirish, davlat tili to‘g‘risidagi qonun hujjatlariga rioya etilishini ta’minlash masalalari bo‘yicha vazir maslahatchisi lavozimiga tayinlangani, Odinaxon Jamoldinova Oliy va o‘rta maxsus ta’lim vazirining ushbu yo‘nalishdagi maslahatchisi bo‘lgani hamda Uxan universitetida o‘qigan Taxmina Turdialiyevaning Samarqand viloyati hokimining arxitektura va qurilish masalalari bo‘yicha maslahatchisi etib tayinlangani xususida xabarlar berilgan.